ส่วนที่ 1 ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน) ก่อตั้งขึ้นเมื่อวันที่ 3 ธันวาคม 2525
โดยกลุ่มที่ปรึกษาคนไทยซึ่งเป็นผู้ทรงคุณวุฒิและมีประสบการณ์ด้านวิศวกรรมโทรคมนาคมและการจัดการ
ธุรกิจหลักจะมุ่งเน้นในด้านเทคโนโลยีสื่อสารโทรคมนาคม ในปี 2537
บริษัทได้แปรสภาพเป็นบริษัทมหาชนและเป็นบริษัทจดทะเบียนในตลาดหลักทรัพย์แห่งประเทศไทย ณ
วันที่ 31 ธันวาคม 2547 บริษัทมีทุนจดทะเบียนทั้งสิ้นจำนวน 15,685.67 ล้านบาท
และมีทุนจดทะเบียนชำระแล้วจำนวน 8,318,393,300 บาท
โดยมีกลุ่มโพธารามิกเป็นผู้ถือหุ้นรายใหญ่จำนวน 1,392,872,870 หุ้น หรือคิดเป็นร้อยละ 16.74
ของทุนจดทะเบียนชำระแล้ว
ปัจจุบันบริษัทได้ขยายและพัฒนาสายงานธุรกิจสื่อสารโทรคมนาคมเพิ่มเติมในหลายๆ ด้าน
เพื่อให้สอดคล้องกับความก้าวหน้าของเทคโนโลยีและความต้องการของตลาด
รวมทั้งเพื่อรองรับการเปิดเสรีธุรกิจโทรคมนาคม
โดยการดำเนินธุรกิจของบริษัทจะเป็นรูปแบบของการดำเนินงานในนามของบริษัทเอง
และร่วมลงทุนผ่านบริษัทในเครือ ในฐานะ Holding Company
ซึ่งสามารถแบ่งสายธุรกิจตามที่ดำเนินการได้เป็น 4 ลักษณะ คือ

1. ธุรกิจด้านการให้บริการระบบโทรคมนาคมต่างๆ (Telecom Operators and Service
Providers) โดยบริษัทได้จัดตั้งบริษัทในเครือรับผิดชอบดำเนินการธุรกิจ มีรายได้สำหรับปี 2547
เท่ากับ 4,052.7 ล้านบาท หรือคิดเป็นร้อยละ 61.60 ของรายได้รวมของกลุ่มบริษัท
บริษัทในเครือที่ประกอบธุรกิจด้านนี้ประกอบด้วยบริษัทย่อย ได้แก่ บริษัท อคิวเมนท์ จำกัด บริษัท
จัสมิน ซับมารีน เทเลคอมมิวนิเคชั่นส์ จำกัด บริษัท ไทย ลองดิสแทนส์ เทเลคอมมิวนิเคชั่นส์ จำกัด
บริษัท เอเซียส รีเยนแนล เซอร์วิส จำกัด บริษัท คอมพิวเนท คอร์ปอเรชั่น จำกัด บริษัท สมาร์ท
ไฮเวย์ จำกัด และบริษัทร่วม ได้แก่ บริษัท ทีทีแอนด์ที จำกัด (มหาชน)

2. ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and Distribution) มีรายได้สำหรับปี 2547
เท่ากับ 2,199.8 ล้านบาท หรือคิดเป็นร้อยละ 33.44 ของรายได้รวมของกลุ่มบริษัท
บริษัทที่ประกอบธุรกิจด้านนี้ประกอบด้วย บริษัท จัสมิน อินเตอร์เนชั่นแนล จำกัด (มหาชน)
และบริษัทย่อยซึ่ง ได้แก่ บริษัท จัสมิน เทเลคอม ซิสเต็มส์ จำกัด (มหาชน) บริษัท จัสมิน
สมาร์ทช็อป จำกัด บริษัท สยามเทลเทคคอมพิวเตอร์ จำกัด และบริษัท ที.เจ.พี. เอ็นจิเนียริ่ง
จำกัด

3. ธุรกิจบริการด้านอินเตอร์เนต (Internet Business) มีรายได้สำหรับปี 2547 เท่ากับ
326.1 ล้านบาท หรือคิดเป็นร้อยละ 4.96 ของรายได้รวมของกลุ่มบริษัท
บริษัทในเครือที่ประกอบธุรกิจด้านนี้ประกอบด้วยบริษัทย่อย ได้แก่ บริษัท จัสมิน อินเตอร์เนต จำกัด
และบริษัทร่วมได้แก่ บริษัท ศูนย์บริการวิทยาการ อินเตอร์เนต จำกัด

4. ธุรกิจอื่นๆ บริษัทในเครือที่ประกอบธุรกิจด้านนี้ประกอบด้วยบริษัทย่อย ได้แก่ บริษัท จัสมิน
อินเตอร์เนชั่นแนล โอเวอร์ซีส์ จำกัด และบริษัทร่วม ได้แก่บริษัท พรีเมียม เรียลเอสเตท จำกัด

ในปี พ.ศ. 2547
แนวทางในการประกอบธุรกิจโทรคมนาคมเริ่มมีความเปลี่ยนแปลงที่ชัดเจนมากยิ่งขึ้นภายหลังการจัดตั้งคณะกรรมการกิจการโทรคมนาคม
(กทช.) เสร็จสิ้น โดย กทช. ซึ่งเป็นองค์กรอิสระ
ได้เข้ามาทำหน้าที่กำหนดกฏเกณฑ์และกติกาในการประกอบธุรกิจโทรคมนาคมโดยรวมของประเทศ
แทนหน่วยงานของรัฐ ได้แก่ กระทรวงเทคโนโลยีสารสนเทศและการสื่อสาร (ไอซีที)
และรัฐวิสาหกิจซึ่งได้แปรสภาพเป็นบริษัทมหาชน ได้แก่ บริษัท ทศท คอร์ปอเรชั่น จำกัด (มหาชน)
บริษัท กสท โทรคมนาคม จำกัด (มหาชน) เป็นต้น โดย กทช.
ได้เปลี่ยนสถานะของกรมไปรษณีย์โทรเลขมาเป็นสำนักงานคณะกรรมการกิจการโทรคมนาคมแห่งชาติ
หรือสำนักงาน กทช. ทั้งนี้จะเห็นได้ว่าอำนาจหน้าที่ต่างๆ ของ กทช. นั้น
มีผลต่อการประกอบกิจการโทรคมนาคมทั้งของภาครัฐและเอกชนเป็นอย่างมาก
เนื่องจากสภาพแวดล้อมทางเศรษฐกิจโทรคมนาคมได้เปลี่ยนแปลงจากการผูกขาดมาเป็นการแข่งขัน
ดังนั้น กทช.
จำเป็นต้องดำเนินการให้การแข่งขันทางธุรกิจโทรคมนาคมเป็นไปอย่างเสรีและเป็นธรรมที่สุด
โดยคำนึงถึงผลประโยชน์ของประชาชนหรือผู้ใช้บริการเป็นหลัก

การดำเนินธุรกิจของบริษัทโทรคมนาคมในปี 2547
หลายบริษัทยังคงใช้กลยุทธ์การจับขั้วพันธมิตรระหว่างกันเพื่อเสริมสร้างสถานภาพให้แข็งแกร่งยิ่งขึ้น
นอกจากนั้น
บริษัทโทรคมนาคมส่วนใหญ่ยังได้ใช้กลยุทธ์การแข่งขันด้านราคาและการจัดกิจกรรมทางด้านการตลาด
โดยหวังจะสร้างฐานลูกค้าให้มากที่สุดเพื่อเตรียมพร้อมสำหรับการเปิดตลาดเสรีในปี 2549
ตามพันธะสัญญาของประเทศกับองค์การการค้าโลก (WTO) และกรอบการค้าเสรี (FTA)

ในปี 2548 บริษัทยังจะใช้กลยุทธ์เชิงรุก โดยเฉพาะในธุรกิจโทรศัพท์พื้นฐานและธุรกิจอินเตอร์เนต
โดยเน้นการดำเนินกิจกรรมด้านการตลาดซึ่งถือเป็นหัวใจหลักในการสร้างรายได้ให้กับบริษัท ทั้งนี้
เพื่อให้สามารถแข่งขันกับธุรกิจโทรศัพท์เคลื่อนที่ที่มีแนวโน้มจะชะลอตัวลง
โดยบริษัทจะมุ่งเน้นการพัฒนาการให้บริการและคุณภาพของการบริการ
เพื่อเป็นการสร้างแบรนด์ให้เป็นที่รู้จัก
และจะผลักดันให้เกิดการใช้งานด้านข้อมูลบนโครงข่ายโทรศัพท์พื้นฐานให้มากขึ้น นอกจากนั้น
บริษัทจะเร่งพัฒนาศักยภาพการให้บริการรับส่งข้อมูลความเร็วสูง บริการทางด้านอินเตอร์เนต
บริการพัฒนาซอฟต์แวร์ด้านต่างๆ
และธุรกิจให้บริการจ้างเหมาด้านระบบโทรคมนาคมและสารสนเทศแก่ธุรกิจภายนอก
(Outsourcing) เพื่อตอบสนองกับความต้องการของตลาดให้รวดเร็วและทันสมัยยิ่งขึ้นไปกว่าเดิม
เนื่องจากธุรกิจดังกล่าวยังคงเป็นธุรกิจที่สร้างรายได้ให้บริษัทอย่างสม่ำเสมอมาโดยตลอด
บรืษัทได้วางแผนการประกอบธุรกิจใหม่ๆ ซึ่งรวมถึงการยื่นขอใบอนุญาตใหม่ในธุรกิจบางประเภท
เพื่อเตรียมพร้อมสำหรับการดำเนินธุรกิจตามแนวทางของการเปิดเสรีธุรกิจโทรคมนาคม
ภายใต้การกำกับดูแลของสำนักงานคณะกรรมการกิจการโทรคมนาคมแห่งชาติ
ซึ่งคาดว่าประมาณกลางปี 2548 กฏเกณฑ์ต่างๆ
ในเรื่องของการให้ใบอนุญาตจะมีความชัดเจนมากขึ้น

สรุปข้อมูลผลการดำเนินงานของบริษัท

ผลการดำเนินงานของบริษัทปี 2547 บริษัทมีรายได้รวมเท่ากับ 6,579 ล้านบาท
แบ่งเป็นรายได้จากธุรกิจด้านการให้บริการระบบโทรคมนาคม จำนวน 4,053 ล้านบาท
หรือคิดเป็นร้อยละ 62 ของรายได้รวม
รายได้จากธุรกิจด้านการออกแบบงานวิศวกรรมติดตั้งโทรคมนาคมและระบบคอมพิวเตอร์
รวมทั้งการจำหน่าย จำนวน 2,200 ล้านบาท หรือคิดเป็นร้อยละ 33 ของรายได้รวม
รายได้จากธุรกิจการบริการอินเตอร์เนต จำนวน 326 ล้านบาท หรือคิดเป็นร้อยละ 5
ของรายได้รวม โดยบริษัทมีผลกำไรสุทธิสำหรับปี 2547 เท่ากับ 1,144 ล้านบาท
ลดลงจากปีก่อนจำนวน 3,099 ล้านบาท โดยเป็นกำไรจากการดำเนินงานจำนวน 1,322 ล้านบาท
ส่วนแบ่งผลขาดทุนจากบริษัทร่วมซึ่งส่วนใหญ่เป็นของบริษัท ทีทีแอนด์ที จำกัด (มหาชน) จำนวน 128
ล้านบาท กำไรจากอัตราแลกเปลี่ยนจำนวน 26 ล้านบาท และขาดทุนจากการขายเงินลงทุนจำนวน
76 ล้านบาท

สรุปข้อมูลการปรับโครงสร้างหนี้ของบริษัทและบริษัทย่อย

ณ ปัจจุบันผู้บริหารแผนฯ ของบริษัทได้ปฏิบัติตามผลสำเร็จของแผนฟื้นฟูกิจการครบถ้วน
เสร็จสิ้นสมบูรณ์แล้ว และได้ยื่นคำร้องขอออกจากแผนฟื้นฟูกิจการต่อศาลล้มละลายกลาง
ตั้งแต่เดือนกุมภาพันธ์ 2547 โดยขณะนี้อยู่ในระหว่างกระบวนการพิจารณาของศาล

สำหรับบริษัท JIOC ผู้บริหารแผนฯ อยู่ในระหว่างการดำเนินการชำระหนี้ให้แก่เจ้าหนี้
และดำเนินการอื่นๆ ตามที่แผนฟื้นฟูฯ
ได้กำหนดไว้และเมื่อปฏิบัติตามผลสำเร็จของแผนฟื้นฟูกิจการครบถ้วน ผู้บริหารแผนฯ
ก็จะดำเนินการยื่นขอออกจากขบวนการฟื้นฟูกิจการต่อศาลล้มละลายกลางต่อไป